Document ID: 31979L1070

ΟΔΗΓΙΑ ΤΟΥ ΣΥΜΒΟΥΛΙΟΥ της 6ης Δεκεμβρίου 1979 περί τροποποιήσεως της οδηγίας 77/799/ΕΟΚ "περί της αμοιβαίας συνδρομής των αρμοδίων αρχών των Κρατών μελών στον τομέα των αμέσων φόρων"
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως τα άρθρα 99 και 100,
την πρόταση της Επιτροπής,
τη γνώμη της Συνελεύσεως(1),
τη γνώμη της Οικονομικής και Κοινωνικής Επιτροπής(2),
Εκτιμώντας:
ότι η πρακτική της φοροδιαφυγής και φοροαποφυγής οδηγεί σε απώλειες εσόδων για τον προϋπολογισμό και σε παραβιάσεις της αρχής της φορολογικής δικαιοσύνης και ότι πλήττει τον υγιή ανταγωνισμό- ότι συνεπώς έχει επιπτώσεις επί της καλής λειτουργίας της κοινής αγοράς-
ότι για μια πιο αποτελεσματική καταπολέμηση της πρακτικής αυτής, ενδείκνυται να ενταθεί η συνεργασία μεταξύ των φορολογικών υπηρεσιών στο εσωτερικό της Κοινότητος, σύμφωνα με κοινές αρχές και κοινούς κανόνες-
ότι το Συμβούλιo εξέδωσε την 19η Δεκεμβρίου 1977 την οδηγία 77/799/ΕΟΚ περί της αμοιβαίας συνδρομής των αρμοδίων αρχών των Κρατών μελών στον τομέα των αμέσων φόρων(3) και ότι πρέρει να επεκταθεί η συνεργασία αυτή στον τομέα των εμμέσων φόρων, προκειμένου να εξασφαλισθούν ο σωστός προσδιορισμός και η ορθή είσπραξη των τελευταίων αυτών-
ότι η επέκταση της αμοιβαίας συνδρομής αποδεικνύεται ιδιαίτερα αναγκαία και επείγουσα όσον αφορά το φόρο προστιθεμένης αξίας, λόγω του χαρακτήρα του ως γενικού φόρου επί της καταναλώσεως και του ρόλου του στο σύστημα ιδίων πόρων της Κοινότητος-
ότι οι διατάξεις που θεσπίσθηκαν από την οδηγία 77/799/ΕΟΚ είναι κατάλληλες, με ορισμένες διαρρυθμίσεις και προσθήκες, και σε ό,τι αφορά το φόρο προστιθεμένης αξίας- ότι κατά συνέπεια αρκεί να επεκταθεί το πεδίο εφαρμογής της εν λόγω οδηγίας,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Η οδηγία 77/799/ΕΟΚ τροποποιείται ως εξής:
1. Ο τίτλος της οδηγίας αντικαθίσταται από το ακόλουθο κείμενο:
"Οδηγία του Συμβουλίου της 19ης Δεκεμβρίου 1977 περί αμοιβαίας συνδρομής των αρμοδίων αρχών των Κρατών μελών στον τομέα των αμέσων φόρων και του φόρου προστιθεμένης αξίας."
2. Στο άρθρο 1:
α) Η παράγραφος 1 τροποποιείται ως εξής:
"1. Οι αρμόδιες αρχές των Κρατών μελών ανταλλάσσουν σύμφωνα με την παρούσα οδηγία κάθε πληροφορία που δύναται να τους επιτρέπει τον ορθό προσδιορισμό των φόρων εισοδήματος και περιουσίας καθώς και του φόρου προστιθεμένης αξίας".
β) Η παράγραφος 5 αντικαθίσταται από το ακόλουθο κείμενο σε ότι αφορά το Ηνωμένο Βασίλειο:
"στο Ηνωμένο Βασίλειο:
- The Commissioners of Customs and Excise ή εκπρόσωπος εξουσιοδοτημένος για τις πληροφορίες σχετικά μόνο με το φόρο προστιθεμένης αξίας,
- The Commissioners of Inland Revenue ή επρόσωπος εξουσιοδοτημένος για κάθε άλλη πληροφορία."
Άρθρο 2
Τα Κράτη μέλη θέτουν σε ισχύ τις νομοθετικές, κανονιστικές και διοικητικές διατάξεις που είναι αναγκαίες για να συμμορφωθούν προς την παρούσα οδηγία το αργότερο την 1η Ιανουαρίου 1981.
Άρθρο 3
Η παρούσα οδηγία απευθύνεται στα Κράτη μέλη.
Έγινε στις Βρυξέλλες, στις 6 Δεκεμβρίου 1979.

Labels: 2
15
11